送章秘書
作者：郭祥正
朝代：宋

paragraphs: 君心抱太古，不肯屈世人。
匹馬遍朔方，揚帆出天津。
九疑連天洞庭闊，長歌愁殺蒼梧神。
更將美酒弔楚屈，離騷繼作疑前身。
兩姬不灑望夫淚，一笑岳陽樓上春。
丈夫得意且爲樂，百年變化隨埃塵。
如何南還過我别，却言北去朝天闕。
上書力訴元兄冤，洗眼看君成一節。
勸君事直還收身，速返東南弄白雲。
功名汲汲竟何益，韓彭取笑武陵人。